Idézze fel a 2019-es önkormányzati választás kampányának és a szavazás napjának eseményeit, illetve kövesse a fejleményeket cikksorozatunkkal. Innen megtudhat mindent arról, mi történik az ország önkormányzataiban.

Lakossági fórumot tartott még múlt pénteken Gulyás Gergely Miniszterelnökséget vezető miniszter Manninger Jenő országgyűlési képviselővel és Nagy Bálint fideszes polgármesterjelölttel Keszthelyen a Balaton Színházban, amelyen a helyi lap, a Zaol.hu beszámolója szerint Gulyás arról beszélt, hogy reméli, legközelebb már nem mer majd senki kiállni a keszthelyi fideszes jelölttel szemben – szúrta ki a 444.hu.

A Zaol.hu cikke szerint Gulyás arról beszélt, hogy az eddig alpolgármesterként dolgozó Nagy Bálint már ismert személyiség, és hogy az önkormányzati választásokon a pártpolitika csak másodlagosan érvényesül, elsődlegesen az alkalmasság számít, ezek után viszont közölte, hogy

Hévízen és Balatonfüreden a hivatalban lévő fideszes polgármesternek nincs ellenfele a választásokon, s abban bízik, hogy Nagy Bálinttal szemben is utoljára mernek kiállni.

Hozzátette, szerinte ugyanis a következő öt év olyan fejlődést hozhat, "ha a város a lehetőségeket a kormánnyal együttműködésben kihasználja, ami után teljes egység teremthető a polgármester mögött".

Keszthelyen egyébként Nagy Bálinttal szemben egy jelölt indul még el, Czuth Zoltán László, aki a Kisvárosunkért Érdekvédelmi Egyesület (KÉVE) jelöltje, de támogatja az MSZP, a DK, az LMP, a Jobbik, a Momentum, és a Mindenki Magyarországa Mozgalom is.